### Beslutningstema

Godkendelse af serviceniveau for tilsyn med hjemmeundervisning i Tønder Kommune.

### Historik

Skoleforvaltningen har på Børn- og Skoleudvalgsmødet den 9. januar 2024 orienteret udvalget om hjemmeundervisning i Tønder Kommune.

### Sagsfremstilling

Der kan være mange årsager til at forældre vælger, at deres børn skal hjemmeundervises. Det betyder, at hjemmeundervisningen kan foregå i forskellige rammer og med forskellige metoder. Uanset er der en række krav til undervisningen.

Tønder Kommune ønsker en ensartet og professionel tilgang til arbejdet med tilsyn med hjemmeundervisning.

Inden hjemmeundervisningen påbegyndes

Før hjemmeundervisningen kan påbegyndes giver barnets forældre via meddelelsesskema på [adresse] hjemmeside besked til Tønder Kommune. Skoleforvaltningen kvitterer herfor.

Christine Pedersen

Hjemmeunderviseren vil kort tid efter sin anmeldelse om hjemmeundervisning blive inviteret til en opstartssamtale i skoleforvaltningen med det formål at forventningsafstemme det kommende hjemmeundervisningsforløb, ligesom der informeres om hyppighed, varighed, indholdet af og stedet for tilsyn.

Krav til undervisningen

Undervisningen skal stå mål med, hvad der almindeligvis kræves i folkeskolen. Barnet skal have de samme muligheder, som hvis barnet havde gået i folkeskolen. Der stilles ikke krav om, at samtlige folkeskolens fag kan identificeres på barnets skema eller undervisningsplan. Fagene dansk, matematik og engelsk skal dog som minimum fremgå tydeligt.

Følgende krav skal derfor iagttages:

* Hjemmeundervisningen skal indeholde humanistiske, naturvidenskabelige og praktisk musiske fag
* Fagene dansk, regning/matematik og engelsk skal kunne identificeres tydeligt
* Der må undervises på barnets modersmål - dog ikke i faget dansk, som skal være på dansk

Undervisningsplan

For at sikre at undervisningen lever op til, hvad der almindeligvis kræves i folkeskolen, kan underviseren udarbejde en undervisningsplan. Tønder Kommune udarbejder skabelon hertil.

Undervisningsplanen bruges i forbindelse med tilsynet, så den tilsynsførende har mulighed for at orientere sig i, hvad målet er for den aktuelle undervisning.

Tilsyn med undervisningen

Tilsynets opgave er at føre tilsyn med hjemmeundervisningen og med barnets faglige udvikling. Det er skoleforvaltningen, der fører tilsynet. Tilsynet finder sted to gange årligt, typisk i barnets hjem.

Tilsynet gennemføres ved:

* Overværelse af undervisningen
* Gennemgang af konkret dokumentation for undervisningen f.eks. anvendt undervisningsmateriale, udførte opgaver, logbog over aktiviteter
* Vurdering af standpunkt
* Gennemførelse af prøver i fagene dansk, matematik og engelsk

Den, der har varetaget undervisningen, leder og planlægger prøverne efter aftale med tilsynsførende. Der føres tilsyn under selve prøveafholdelsen, og resultatet vurderes af tilsynsførende.

Efter hvert tilsyn udfærdiges en tilsynsrapport, hvori det vurderes, om undervisningen står mål med kravene hertil. Underviseren vil efterfølgende modtage en kopi af tilsynsrapporten.

Hvis undervisningen vurderes mangelfuld

Hvis det på baggrund af tilsynet vurderes, at undervisningen er mangelfuld, og der er en bekymring for barnets faglige udvikling, vil hjemmeunderviseren blive orienteret herom. Hjemmeunderviseren bliver gjort opmærksom på, hvor der er mangler i undervisningen og vil få besked om, at der afholdes endnu en prøve efter tre måneder. Hvis undervisningen fortsat er mangelfuld, skal barnet undervises i folkeskole eller anden skole, hvor undervisningspligten kan opfyldes jævnfør §33, stk. 2, i lov om folkeskole.

Kommunen fører tillige tilsyn med de forhold, som børn og unge under 18 år i kommunen lever under. Dette følger af Barnets Lov § 9, stk.1.

### Økonomi

Udgiften til tilsyn med hjemmeundervisning afholdes inden for fagområdets budget.

### Lovgrundlag

Grundloven § 76, Friskoleloven § 34 stk. 1 - 2, § 35 stk. 1-4 og Barnets Lov § 9 stk. 1

### Indstilling Fagchefen for Skole og Dagtilbud indstiller,

|  |  |
| --- | --- |
| at | serviceniveauet for tilsyn med hjemmeundervisning godkendes, og |
| at | indstillingen videresendes til Kommunalbestyrelsen. |

Beslutning fra Børn- og Skoleudvalget, 9. april 2024, pkt. 2:
Indstillingen anbefales.

### Beslutning

Indstillingen godkendt.